## Odluka o osnovicama osiguranja za obračunavanje i plaćanje doprinosa i za ostvarivanje prava iz mirovinskog osiguranja osoba koje samostalno obavljaju profesionalnu djelatnost, vrhunske športaše i šah

### NN 1/1999 (4.1.1999.), Odluka o osnovicama osiguranja za obračunavanje i plaćanje doprinosa i za ostvarivanje prava iz mirovinskog osiguranja osoba koje samostalno obavljaju profesionalnu djelatnost, vrhunske športaše i šah

# HRVATSKI ZAVOD ZA MIROVINSKO OSIGURANJE

Na temelju članka 141. točke 3. Zakona o mirovinskom osiguranju ("Narodne
novine", broj 102/98) i članka 20. točke 11. Statuta Hrvatskog zavoda za
mirovinsko osiguranje ("Narodne novine", broj 163/98), Upravno vijeće Hrvatskog
zavoda za mirovinsko osiguranje, na sjednici održanoj 29. prosinca 1998.
donosi

## **ODLUKU**

### **O OSNOVICAMA OSIGURANJA ZA OBRAČUNAVANJE I PLAĆANJE DOPRINOSA I ZA OSTVARIVANJE PRAVA IZ MIROVINSKOG OSIGURANJA OSOBA KOJE SAMOSTALNO OBAVLJAJU PROFESIONALNU DJELATNOST, VRHUNSKE ŠPORTAŠE I ŠAHISTE, SVEĆENIKE, REDOVNIKE, REDOVNICE I OSTALE VJERSKE SLUŽBENIKE**

Članak 1.

Ovom odlukom utvrđuju se osnovice osiguranja za obračunavanje i plaćanje
doprinosa i za ostvarivanje prava iz mirovinskog osiguranja za osiguranike
iz članka 11. točke 2. i 3. i članka 14. Zakona o mirovinskom osiguranju
(u daljnjem tekstu: ZOMO):

1. za osobe koje u skladu s posebnim propisima samostalno obavljaju
profesionalnu djelatnost kao što su odvjetnici, liječnici, zubari, umjetnici,
novinari, odgajatelji, lektori, prevoditelji, primalje i drugi (članak
11. točka 2. ZOMO),

2. za vrhunske sportaše i šahiste, ako nisu osigurani po drugoj osnovi
(članak 11. točka 3. ZOMO),

3. za svećenike, redovnike, redovnice i ostale vjerske službenike za
vrijeme službe za vjersku zajednicu, ako nisu obvezno osigurani po drugoj
osnovi (članak 14. ZOMO).

Članak 2.

Osnovica osiguranja za obračunavanje i plaćanje doprinosa i za ostvarivanje
prava iz mirovinskog osiguranja, iz članka 1. ove odluke, su osnovice određene
prema stupnju stručne spreme i to:

1) za osiguranike koji imaju stručnu spremu sedmoga ili osmoga stupnja
(VSS) - 4.783,00 kn,

2) za osiguranike koji imaju stručnu spremu petog ili šestog stupnja
(VŠS ili VKV radnici) - 4.578,00 kn,

3) za osiguranike koji imaju stručnu spremu trećeg ili četvrtog stupnja
(SSS ili KV radnici) - 3.478,00 kn,

4) za osiguranike koji imaju stručnu spremu prvog ili drugog stupnja
(niža stručna sprema ili PKV radnik) - 2.606,00 kn,

5) za osiguranike koji nemaju nikakvu stručnu spremu - 2.193,40 kn.

Članak 3.

Osiguranici iz članka 2. točke 1. do 5. ove odluke na temelju pismenog
zahtjeva, sukladno odredbi članka 144. ZOMO mogu birati više osnovice osiguranja
koje su utvrđene posebnom Odlukom Zavoda.

Članak 4.

Za sve osiguranike za koje je obvezu plaćanja doprinosa za svoje članove
preuzela Hrvatska zajednica samostalnih umjetnika primjenjivat će se osnovica
osiguranja sedmog ili osmog stupnja (VSS) - 4.783,00 kn, bez obzira na
stvarnu spremu osiguranika.

Članak 5.

Doprinos za mirovinsko osiguranje osoba iz članka 2. ove odluke obračunava
se i plaća prema Zakonom utvrđenoj stopi za mirovinsko osiguranje na pripadajuću
osnovicu osiguranja, a način obračunavanja i plaćanja doprinosa utvrđuje
se Pravilnikom o načinu obračunavanja i plaćanja doprinosa.

Članak 6.

Ova odluka stupa na snagu sljedećeg dana nakon objave u "Narodnim novinama",
a primjenjuje se od 1. siječnja 1999.

Klasa: 140-13/98-01/5565
Urbroj: 341-99-01/98-8
Zagreb, 29. prosinca 1998.

Predsjednik
Upravnog vijeća Hrvatskog zavoda
za mirovinsko osiguranje **prof. dr. sc. Željko Potočnjak,** v. r.

Odluka, NN 1/1999-14